Boek: ‘Willem Pretorius, iewers, êrens’Willem Pretorius is een van ons voorste skilders wat die Suid-Afrikaanse platteland vasvat met soortgelyke patos as Walter Meyer, aan wie alle skilders in hierdie genre hulde bring. Sy skilderye is amper foto-realisties, maar inspireer tog ŉ sekere gevoel van nostalgie na ŉ verlore onskuld, na die sogenaamde goeie ou dae wat nie vir almal goed was nie. Daar is ook ŉ afstandelikheid, ŉ gebrek aan kommentaar: Die landskap spreek vanself. Willem Pretorius, iewers, êrens bevat kleurafdrukke, professioneel gefotografeer, van sy 50 jongste werke, ŉ goeie mengsel van sy gebruiklike onderwerpe: huise, treine, versaakte swembaddens, landskappe, ou karre en gekrokte bakkies, plattelandse winkels, huise en dorpstonele, ensovoorts. Elke skildery word deur ŉ skryfsel van ŉ bekende skrywer, musikant, digter of skilder begelei. Dit is nie ŉ beskrywing of tegniese ontleding van die skildery nie, eerder vry assosiasie, ŉ kort kortverhaal, ŉ herinneringskets. Elk is ongeveer 500 woorde en beslaan dus nie meer as een bladsy nie – slegs die bladsy langs die skildery wat dit geïnspireer het. Mense wat deel van die projek is, sluit in glanspersoonlikhede soos Gert Vlok Nel, Deon Meyer, Marita van der Vyver, Angus Taylor, Johan Myburg, Toast Coetzer, Nathan Trantraal, Ronelda Kamfer, Deon Maas, Richard van der Westhuizen, Lochner de Kock, Coenie de Villiers, Rian van Heerden, Cas Wepener en Lien Botha. Andries Bezuidenhout het die voorwoord geskryf. Prys: R350,00* *Prys onderworpe aan verandering Koop die boek by Graffiti Boeke